Gandia aprovarà en un ple telemàtic les mesures socials i econòmiques del gran pacte de ciutat
21 abril 2020

## Gandia aprovarà en un ple telemàtic les mesures socials i econòmiques del gran pacte de ciutat21 abril 2020Última actualització: 01 setembre 2021

![](../gestion/img/_AO_9290-copia.jpg)  
  

Gandia avança en les mesures socials i econòmiques del gran Pacte de Ciutat perquè els efectes de la crisi de la Covid-19 siguen els mínims possibles una vegada transcórrega l'emergència. Actualment, hi ha dues línies de treball fonamentals: cobrir les necessitats bàsiques de la ciutadania donada la situació d'alarma i reconstruir la xarxa socioeconòmica. El consistori, per a això, està treballant amb totes les forces polítiques, empresaris i sindicats en la posada en marxa d'iniciatives que s'aniran aprovant en els pròxims dies en els òrgans col·legiats corresponents, com comissions o juntes de govern, en un procés que culminarà en un ple.

L'Ajuntament, de fet, ha de convocar la primera sessió plenària telemàtica que se celebrarà a la història de la ciutat, la primera setmana de maig per tal de donar el vistiplau final al paquet de propostes per al qual s'han mobilitzat més de 4 milions d'euros. Aquestes s'estan consensuant en el Consell Econòmic i Social que va constituir l'alcaldessa de Gandia, **Diana Morant**, la passada setmana per impulsar polítiques que reactiven el municipi i com més aviat Gandia puga recuperar la normalitat.

Tot això s'ha tractat en el fòrum socioeconòmic, que ha tornat a reunir aquest matí de manera telemàtica a l'alcaldessa; els portaveus polítics José Manuel Prieto (PSPV), Josep Alandete (Compromís-Més Gandia Unida), Víctor Soler (Partit Popular) i Pascal Renolt (Ciutadans); el regidor de Polítiques Econòmiques, Comerç, Indústria i Innovació, Ferran Martínez; el president de la Federació d'Associacions d'Empresaris de la Safor (Faes), Juan Pablo Tur; el vicepresident Ramon Soler; i els representants sindicals, Raül Roselló (UGT) i Josep Antoni Carrascosa (CCOO).

L'alcaldessa de Gandia ha manifestat que l'Ajuntament segueix en marxa. "_Les mesures que s'estan estudiant representen més que mai a tota la ciutadania atés que s'estan consensuant amb totes les forces polítiques i amb els representants socials i empresarials_". Morant ha afegit que l'Ajuntament està realitzant _"un esforç titànic_" per cobrir les necessitats de les persones i vertebrar l'economia local "_sense que ningú es quede enrere". "No escatimarem cap esforç polític ni econòmic en què les mesures que s'aproven recullen el sentir de tota la ciutadania_".

Per al vicealcalde, **Pep Alandete**, "_cal destacar la importància de fòrum socioeconòmic per treballar en cooperació, pel bé comú amb prudència, eficàcia i flexibilitat per adaptar-nos als difícils moments que estem vivint. Perquè tots tenim el mateix objectiu: servir a les persones perquè ningú es quede enrere. I aquesta és ara la nostra prioritat. La ciutadania ha de saber que el seu govern està del seu costat i que treballem incansablement en mesures que anirem presentant i que compten amb el màxim consens possible, que és el que demana la situació extraordinària que estem vivint_".

El coportaveu de govern municipal, **José Manuel Prieto**, ha indicat que a més de les mesures que l'Ajuntament ve aprovant des del primer minut de l'emergència sanitària del coronavirus, "_cal actuar amb intensitat a través d'una modificació del pressupost i amb el ple que celebrarem al maig_". Segons el parer de Prieto, "_actuarem pensant en la desescalada en els col·lectius que més ho necessiten i els més vulnerables; en el nostre teixit productiu, perquè les ajudes siguen complementàries a altres administracions; i pensant en el futur per poder eixir, sempre junts i millor de la crisi_".